Stori 70: Jona na Bikpela Pis
LUKIM dispela man insait long wara. Bikpela hevi i painim em, a? Dispela pis i laik daunim em! Yu save dispela man em i husat? Nem bilong em Jona. Orait yumi ken stori long olsem wanem hevi i painim em.
Jona em i wanpela profet bilong Jehova. Bihain liklik long profet Elisa i dai, Jehova i tokim Jona: ‘Yu go long bikpela taun Ninive. Ol manmeri bilong dispela taun i mekim planti pasin nogut, na mi laik bai yu mas toktok long ol long dispela samting.’
Tasol Jona i no laik i go. Olsem na em i kalap long wanpela sip bilong i go long narapela hap. Jehova i no amamas long Jona i ranawe. Olsem na em i kirapim bikpela win. Win i strong tru na sip i laik bagarap. Ol boskru i pret nogut tru na ol i singaut long ol god bilong ol long helpim ol.
Bihain Jona i tokim ol: ‘Mi save lotuim Jehova, em God i bin wokim heven na graun. Em i bin givim wanpela wok long mi, tasol mi no laik mekim na mi ranawe long em.’ Olsem na ol boskru i tok: ‘Bai mipela i mekim wanem long yu na bai win i dai?’
Jona i tok: ‘Tromoi mi i go daun, na bai solwara i stap isi.’ Ol boskru i no laik mekim olsem, tasol biksi i strong moa yet, olsem na ol i tromoi Jona i go daun. Wantu tasol bikpela win i dai, na solwara i stap isi.
Jona i go daun insait long wara na dispela bikpela pis i daunim em. Tasol em i no i dai. Inap 3-pela de na 3-pela nait em i stap long bel bilong pis. Jona i sori tru olsem em i no bin bihainim tok bilong Jehova na go long Ninive. Yu save em i mekim wanem?
Jona i beten askim Jehova long helpim em. Jehova i kirapim pis long trautim Jona long nambis. Bihain Jona i go long Ninive. Dispela i lainim yumi olsem em i bikpela samting long yumi mas mekim olgeta samting Jehova i tokim yumi long mekim.
Buk Jona 1-4.
Ol askim
- Jona em i husat? Jehova i tokim em long mekim wanem?
- Jona i no laik i go long hap Jehova i tokim em long i go long en, olsem na em i mekim wanem?
- Jona i tokim ol boskru bilong sip long mekim wanem na bai win i dai?
- Olsem yu ken lukim long piksa, wanem samting i kamap taim Jona i go daun insait long wara?
- Jona i stap insait long dispela bikpela pis inap hamas de? Taim em i stap insait long pis em i mekim wanem?
- Jona i go we taim em i kam ausait? Dispela i skulim yumi long wanem samting?
Sampela askim moa
- Ritim Jona 1:1-17.
Jona i gat wanem tingting long wok em i kisim bilong autim tok long ol Ninive? (Jna. 1:2, 3; Snd. 3:7; Sav. 8:12)
- Ritim Jona 2:1, 2, 10.
Olsem wanem samting i painim Jona i strongim bilip bilong yumi olsem Jehova bai harim beten bilong yumi na mekim samting bilong helpim yumi? (Sng. 22:24; 34:6; 1 Jo. 5:14)
- Ritim Jona 3:1-10.
Maski Jona i no bin mekim wok bilong em long pastaim, Jehova i mekim yet wok long em na dispela i strongim yumi olsem wanem? (Sng. 103:14; 1 Pi. 5:10)
Pasin Jona i mekim long ol Ninive i givim wanem save long yumi long pasin bilong skelim kwik ol man long teritori bilong yumi? (Jna. 3:6-9; Sav. 11:6; Ap. 13:48)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn